J. Brocka, poslanec: (2010-02-02):
Prosím vás, tak minulý rok pribudlo na Slovensku 130 000 nezamestnaných v evidencii úradov práce. Vláda ako bojovník proti kríze prichádza v skrátenom konaní s návrhom, ktorý má eliminovať negatívne dopady z hospodárskej krízy a pomôcť nezamestnaným. Tak od tohto návrhu, ktorý je v skrátenom konaní, by som čakal, že to sú samé perly, samé bomby, samé účinné opatrenia, ktoré môžu pomôcť tým, ktorí sú v evidencii. Nakoniec, aj z toho dopadu, že ak využije niekto ten nový nástroj, nový príspevok na vytvorené pracovné miesto, tak ministerstvo očakáva, že to bude predstavovať za celý rok 9 000 ľudí. Ale to nie je to najpodstatnejšie. Najpodstatnejšie v tomto návrhu je to, že táto vláda bojuje proti hospodárskej kríze bojom proti nelegálnej práci. Viete si to predstaviť? Niet práce, ani tí ľudia, čo chcú pracovať, nemajú prácu a táto vláda ide bojovať proti nelegálnej práci. Kde žijú, prosím vás? Na Marse? A ešte keby to bolo akože teda proti nelegálnej práci. Prosím, viem si aj to predstaviť, že keď by tu boli také podmienky, že nemá nikto dôvod ich podliezať a zneužívať, tak, prosím, treba ísť po tých podvodníkoch, po tých, čo zneužívajú nešťastných ľudí a ich zamestnávajú načierno. Ale táto vláda navrhuje sankcie takým spôsobom, že ak doteraz kontrolné orgány mohli dať pokutu, tak podľa tohto zákona musia dať pokutu. A nestačí im 1 mil. korún alebo po starom 33 000 eur. Ale 200 000 eur môže byť pokuta. (Hlas z pléna.) Áno, je tam aj dolná hranica. Navrhujete dolnú hranicu. Ja hovorím o tej, do akej sa môžu zmestiť tí kontrolóri, lebo si viem predstaviť to ako bič na niekoho, že nielenže príde o živnosť, lebo aj taká je tam sankcia, že toho, čo zamestnáva, čo dáva prácu niekomu, ak by prichytili pri zamestnávaní nelegálne, načierno, tak nielenže dostane pokutu, ale ešte mu aj živnosť zoberú. To znamená, na úradoch práce pribudnú ďalší nezamestnaní a uchádzači o prácu. A je to úplne na hlavu. Prosím vás, veď ak chcete niekoho potrestať, áno, aj trest aj pri výchove, v rodine, pri deťoch má svoj zmysel, ale nie takýto absurdný, takýto likvidačný. Veď pozrite sa, ak by ste niekoho prichytili, že načierno zamestnáva, keby tá sankcia bola reálna, poviem príklad. Pán kolega, ak by vás niekto načierno zamestnal aj za priemernú mzdu v národnom hospodárstve na jeden mesiac a sankcia by bola, že ten, koho prichytia, musí zaplatiť 12-násobok napr. tej priemernej mzdy, ktorú vám načierno vyplatil, tak si to každý rozmyslí a povie: „A prečo by som ja zamestnával načierno, veď sa mi to vôbec neoplatí.“ Toto je riešenie, toto je cesta. Vy, vláda, máte veľké rezervy v zmene podmienok, aby sa oplatilo vytvárať pracovné príležitosti. Bohužiaľ, na toto ste za tie tri roky neprišli. To  prichádzate trestať tých, ktorí pracujú, lebo myslím si, že aj keď niekto pracuje podľa vás nelegálne, tak je to vždycky lepšie ako parazit, ktorý nepracuje, lebo na takých ľudí ešte aj v starom zákone platila zásada, že kto nepracuje, nech ani neje. Toto sú zvrátené prístupy, najmä ak ich spomínate v súvislosti s bojom proti hospodárskej kríze. A je mi ľúto, že takýto návrh ide v skrátenom konaní, že vlastne k tomu ani sa nedajú dávať nejaké pozmeňujúce, vylepšujúce návrhy. Pokojne to mohlo ísť v riadnom legislatívnom procese. Do budúcej schôdze mohli vaši koaliční poslanci prísť aj s inými perlami a verejnosť by to určite ocenila. Tento návrh v boji s hospodárskou krízou v podstate nič neznamená.